'Dit het gevoel soos oorlog' – skote, ontploffings in Pta-rooftog | Maroela Media
'Dit het gevoel soos oorlog' – skote, ontploffings in Pta-rooftog
(Foto: Anton Meijer/PretoriaFM)
Die polisie is op soek na 12 verdagtes ná Donderdagaand se transitorooftog op die N4 in die ooste van Pretoria.
Die rooftog het 'n sekerheidswag in 'n kritieke toestand en inwoners van omliggende woonbuurte vreesbevange gelaat.
"Dit het regtig gevoel soos oorlog," vertel Danie en Jacqui Oosthuyzen nadat die voorval enkele honderd meter van hul huis in Lydiana afgespeel het. Dié buurt se huise het volgens inwoners geruk toe die geldwa op die snelweg naby die Watermeyer-afrit oopgeblaas is.
"Ek weet nou hoe met die mense in Oekraïne voel," sê Jacqui nadat haar gesin gisteraand eers skote en toe twee ontploffings gehoor het. Niemand het in daardie stadium geweet wat pas gebeur het nie en inwoners is deur die buurtwag aangesê om binnenshuis te bly en plat te lê.
"Daar was verskillende skote. Sommige het geklink soos dié van outomatiese gewere," sê Jacqui. Die gesin het boonop geen idee gehad of sommige van die koeëls dalk hul huis kan tref nie.
Volgens Jacqui kon die skote omtrent 'n halfuur lank gehoor word.
Hulle het later 'n helikopter hoor land en is meegedeel dat 'n transitorooftog op die N4 plaasgevind het. 'n Gewonde veiligheidswag is per helikopter na 'n hospitaal gehaas.
Lt.kol. Robert Netshiunda, polisiewoordvoerder, sê die geldwa was van Modimolle in Limpopo na 'n kontantdepot in Silverton op pad toe die rowers daarop toegeslaan het.
"'n Skietery het na bewering tussen die verdagtes en die wagte ontstaan, maar geen skietwonde is aangemeld nie. Twee van die verdagtes se vyf wegkommotors het op die toneel aan die brand geslaan. Die bestuurder van die geldwa en sy bemanningslid is beseer en is na die hospitaal gehaas."
Daar is egter teenstrydighede in die inligting wat die owerhede en nooddienste rakende die voorval verskaf.
Volgens die Emer-G-Med-nooddienste, wat gisteraand na die toneel ontbied is, is twee veiligheidswagte gewond. Een van die wagte was in 'n kritieke toestand en is na 'n hospitaal gehaas. Die wagte het glo ook brandwonde opgedoen.
'n Ooggetuie het aan Maroela Media gesê die verdagtes het in drie voertuie in die rigting van Mamelodi van die toneel weggejaag.
Die polisie het 'n beroep op die publiek gedoen om enige inligting rakende die voorval by die naaste polisiestasie of die Stop Misdaadnommer by 08600 10111 aan te meld.
In die nuus N4 transitorooftogte
Moontlike botsing van belange in Senzo Meyiwa-saak
DA soek bewaringsbevel teen lotery-grootkop
Waar is hoedman nou??
"Volgens Jacqui kon die skote omtrent 'n halfuur lank gehoor word."
'n Halfuur? Waar was die polisie?
Blyk dat die polisie se taakspanne maar versigtig is vir teenwoordigheid by die tipe misdaad. Dit het in 'n woonbuurt plaasgevind en blykbaar vir 30 minute aangehou. Klink of die polisie nie "betyds" kon reageer nie, en nie op die toneel was nie?
Maar die Nasionale Sport van die Republiek van Suid Afrika is jollie patrollie. Gaan voort ANC Kader jul tyd gaan aanbreek.
Jacqui, één ontoffing en n paar skote kàn jou onmoontlik laat weet hoe die Oekraïniërs moet voel nie! Daar word héle stede uitmakaar geskiet. Vir weke aanmekaar.